En af dem, der mærker fremgangen på tætteste hold, er skibsmontør i virksomheden Henrik Amondsen. - Det er sgu helt fantastisk. Alle har noget at lave hele tiden, siger han. Over de seneste 10 år har værftet investeret 100 millioner kroner og ansat 100 ekstra medarbejdere, så man i dag har en arbejdsstyrke på i alt 300 mand. Virksomheden arbejder lige nu på otte skibe, der skal stå klar i 2017. Derfor har Henrik Amondsen og de andre Skibsmontører rigeligt at give sig til. - Der er altid fyldt ved maskinerne. Det er fantastisk, siger Henrik Amondsen. Med den seneste nyhed om udvidelsen af Skagen Havn kan virksomheden fortsætte deres positive udvikling. - Får vi en større havn, kan vi skabe noget mere, siger adm. direktør Knud Degn Karstensen. For Henrik Amondsen er fremtidens opgaver på værftet ikke noget, han vil gå glip af. - Det er ligesom en god tv-serie. Man kan ikke lade være med at følge med, slutter han grinende.

Opsummering:
Udvidelsen af Skagen Havn kommer efter en periode med positiv vækst hos for mange af virksomhederne omkring havnen. På Karstensens Skibsværft vælter ordrerne simpelthen ind.